પણ એની સિદ્ધિઓ નકારાત્મક જ નથી, હકારાત્મક પણ છે. એને ગળિયારા પારિતોષિક ઉપરાંત બે-બે સુવર્ણચંદ્રકો મળ્યા છે, જે હજી એણે વેચવા કાઢ્યા નથી. સાહિત્ય પરિષદના પ્રમુખ તરીકે ચૂંટાઈ આવ્યા હતા. વકતૃત્વકળા ઉપર એ સારો કાબૂ ધરાવે છે. નિષ્ઠાપૂર્વક નોકરી કરી અત્યારે નિવૃત્ત જીવન ગાળે છે અને સૌથી વિશેષ તો જન્મથી જ નબળી તબિયત છતાં લગભગ આઠ આઠ દાયકા સુધી ટકી રહ્યો છે. કાળ ભારે ઝડપી દડા ફેંકે છે તોપણ હજી લગી ‘નૉટ આઉટ’ રહેલા એમને ધરખમ બૅટધર કોણ નહીં કહે !’ જોકે આગળ પણ ઘણું બધું લખવા તે ઈચ્છતા હતા, પણ તેમના પરિવારના સભ્યોને એ ઉચિત નહીં જણાતાં આ વાત ત્યાં જ અટકી પડેલી. બાકી એમણે ‘ઑબિચ્યુઅરી’માં ચોક્કસ લખ્યું હોત કે ‘એ જન્મેલોય હૉસ્પિટલમાં ને અવસાન પણ હૉસ્પિટલમાં જ પામ્યો. અલબત્ત, બંને હૉસ્પિટલો જુદી જુદી હતી – ને આ બંને હૉસ્પિટલોની વચ્ચે એણે જીવી નાખ્યું…’